b'\n_START_ARTICLE_\nBob Saget\n_START_PARAGRAPH_\nRobert \xe2\x80\x9dBob\xe2\x80\x9d Lane Saget (s. 17. toukokuuta 1956 Philadelphia, Yhdysvallat) on yhdysvaltalainen stand up -koomikko, televisiojuontaja, n\xc3\xa4yttelij\xc3\xa4, \xc3\xa4\xc3\xa4nin\xc3\xa4yttelij\xc3\xa4 ja elokuvantekij\xc3\xa4. H\xc3\xa4net tunnetaan varsinkin kotimaassaan parhaiten Daniel Tannerin roolista perhedraamassa Full House (1987\xe2\x80\x931995) sek\xc3\xa4 Amerikan hauskimmat kotivideot -sarjan juontamisesta vuosina 1989\xe2\x80\x931997. N\xc3\xa4iden lis\xc3\xa4ksi Saget tunnetaan rivosta stand up -komiikastaan, johon kuuluu monesti koomisia lauluja akustisen kitaran s\xc3\xa4est\xc3\xa4min\xc3\xa4._NEWLINE_Saget on esiintynyt sivuosissa ja cameorooleissa monissa televisiosarjoissa, kuten Huff \xe2\x80\x93 terapian tarpeessa, Aikahyppy, Joey, Entourage ja Kova laki. H\xc3\xa4n on ollut my\xc3\xb6s \xc3\xa4\xc3\xa4nin\xc3\xa4yttelij\xc3\xa4n\xc3\xa4 animaatiossa Madagascar ja kertojana komediasarjassa Ensisilm\xc3\xa4yksell\xc3\xa4._NEWLINE_Vuonna 2007 Saget esiintyi ensimm\xc3\xa4ist\xc3\xa4 kertaa HBO:n j\xc3\xa4rjest\xc3\xa4m\xc3\xa4ss\xc3\xa4 stand up -spesiaalissa, joka on sittemmin julkaistu DVD:ll\xc3\xa4. Vuonna 2008 Saget oli Comedy Central Roast -sarjan \xe2\x80\x9dpiinapenkiss\xc3\xa4\xe2\x80\x9d.'